title: Dohoda medzi Európskym parlamentom a Komisiou o spôsoboch uplatňovania komitológie #Rozhodnutie Európskeho parlamentu z 8. mája 2008 o uzavretí medziinštitucionálnej dohody medzi Európskym parlamentom a Komisiou o postupoch na vykonávanie rozhodnutia Rady 1999/468/ES, ktorým sa ustanovujú postupy pre výkon vykonávacích právomocí prenesených na Komisiu, zmeneného a doplneného rozhodnutím 2006/512/ES (C6-0009/2008 — 2008/2002(ACI))

text:
               12.11.2009

               SK

               Úradný vestník Európskej únie

               CE 271/70

         Štvrtok 8. mája 2008Dohoda medzi Európskym parlamentom a Komisiou o spôsoboch uplatňovania komitológie
   P6_TA(2008)0189
   Rozhodnutie Európskeho parlamentu z 8. mája 2008 o uzavretí medziinštitucionálnej dohody medzi Európskym parlamentom a Komisiou o postupoch na vykonávanie rozhodnutia Rady 1999/468/ES, ktorým sa ustanovujú postupy pre výkon vykonávacích právomocí prenesených na Komisiu, zmeneného a doplneného rozhodnutím 2006/512/ES (C6-0009/2008 — 2008/2002(ACI))
   2009/C 271 E/09

      Európsky parlament,
   so zreteľom na list svojho predsedu z 27. marca 2008, v súvislosti s predložením medziinštitucionálnej dohody v znení schválenom konferenciou predsedov 12. decembra 2007,
   so zreteľom na článok 202 Zmluvy o ES,
   so zreteľom na rozhodnutie Rady 2006/512/ES zo 17. júla 2006, ktorým sa mení a dopĺňa rozhodnutie 1999/468/ES, ktorým sa ustanovujú postupy pre výkon vykonávacích právomocí prenesených na Komisiu (1),
   so zreteľom na návrh dohody medzi Európskym parlamentom a Komisiou o postupoch na vykonávanie rozhodnutia Rady 1999/468/ES, ktorým sa ustanovujú postupy pre výkon vykonávacích právomocí prenesených na Komisiu, zmeneného a doplneného rozhodnutím 2006/512/ES (ďalej len „dohoda“),
   so zreteľom na článok 81 a článok 120 ods. 1 rokovacieho poriadku,
   so zreteľom na správu Výboru pre ústavné veci (A6-0107/2008),

               A.

               keďže Komisia bohužiaľ neprihliada na niektoré ustanovenia dohody medzi Európskym parlamentom a Komisiou o postupoch na vykonávanie rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (2) („dohoda z roku 2000“), ako napríklad ustanovenie, podľa ktorého sa majú Európskemu parlamentu zasielať v rovnakom čase ako členom výborov a za rovnakých podmienok rôzne dokumenty komitológie, keďže v skutočnosti sa tieto dokumenty Európskemu parlamentu posielajú takmer vždy príliš neskoro, nikdy však nie v rovnakom čase ako členom výboru,

               B.

               keďže postupy na vykonávanie rozhodnutia 1999/468/ES boli, a s výnimkou postupov pre nový regulačný postup s kontrolou stále sú značne neuspokojivé, čo je okrem iného spôsobené najmä tým, ako databáza komitológie funguje; keďže dokumenty sa často zasielajú po častiach bez jasného vysvetlenia ich významu a niekedy s nesprávnym označením, napríklad návrhy vykonávacích opatrení, o ktorých sa vo výbore ešte nehlasovalo, sa zasielajú s označením „právo na kontrolu“, pričom by sa mali zasielať s označením „právo na informáciu“, a to vyvoláva nejasnosti pokiaľ ide o určenie lehôt,

               C.

               keďže tento problém v praxi ešte viac znižuje už tak obmedzenú kontrolu Európskeho parlamentu nad záležitosťami komitológie,

               D.

               keďže Komisia sa teraz zaviazala zriadiť elektronický register, obsahujúci všetky dokumenty zasielané Európskemu parlamentu, ku ktorým bude mať Európsky parlament priamy prístup, čo umožní jednoznačnú identifikáciu dokumentov patriacich pod rovnaký postup, označenie fázy postupu a časového rozvrhu, zreteľné rozlíšenie medzi návrhmi opatrení prijatých Európskym parlamentom a konečným návrhom nasledujúcim po predložení stanoviska výboru, ako aj jasnú identifikáciu všetkých zmien v porovnaní s dokumentmi, ktoré už Európskemu parlamentu boli zaslané,

               E.

               keďže dohoda má veľký praktický význam nielen vo vzťahu k novému regulačnému postupu s kontrolou, ale tiež pre všetky postupy komitológie; keďže dohoda môže vytvoriť precedens pre budúce medziinštituciálne dohody s podobnými cieľmi,

               F.

               keďže napriek tomu, že dohoda sa má uplatňovať počas krátkeho prechodného obdobia, skúsenosti nadobudnuté počas neho by mohli byť veľmi prínosné a keďže jej cieľom je zabezpečiť, aby po nadobudnutí platnosti lisabonskej zmluvy fungovali všetky postupy komitológie medzi tromi inštitúciami uspokojivo,

               1.

               zdôrazňuje, že v uplatniteľných prípadoch je odkaz na regulačný postup s kontrolou povinný pre všetky tri inštitúcie a nie je možné o ňom vyjednávať alebo rokovať; žiada Radu, Komisiu a všetky parlamentné výbory, aby túto skutočnosť vo všetkých príslušných legislatívnych postupoch riadne zohľadňovali;

               2.

               pripomína, že regulačný postup s kontrolou sa má uplatňovať na všetky opatrenia všeobecnej pôsobnosti, ktorých cieľom je zmeniť nepodstatné prvky základného nástroja prijatého v súlade s postupom ustanoveným v článku 251 zmluvy, okrem iného vypustením niektorých z týchto prvkov alebo doplnením nástroja o nové nepodstatné prvky;

               3.

               vyzýva Radu a Komisiu, aby v nejasných prípadoch, v ktorých nie je isté, či sa má uplatniť nový regulačný postup s kontrolou alebo iný postup komitológie, uplatňovali nový regulačný postup s kontrolou;

               4.

               zdôrazňuje, že jediným cieľom nového regulačného postupu s kontrolou je posilniť právo Európskeho parlamentu na kontrolu a že nijakým spôsobom nemení rozsah vykonávacích právomocí, ktoré sa môžu preniesť na Komisiu;

               5.

               domnieva sa, že dohoda predstavuje krok správnym smerom, pokiaľ ide o práva a právomoci Európskeho parlamentu so zreteľom na delegovanú legislatívu;

               6.

               víta skutočnosť, že dohoda presnejšie vymedzuje povinnosť Komisie informovať Európsky parlament podľa článku 7 ods. 3 rozhodnutia 1999/468/ES tým, že stanovuje, že Európsky parlament má byť informovaný o rokovaniach výborov v súlade s ustanoveniami, ktoré zabezpečujú transparentnosť a efektívnosť systému zasielania informácií a identifikáciu zaslaných informácií a rôznych fáz postupu;

               7.

               očakáva, že Komisia bude plne dodržiavať všetky ustanovenia dohody, čo žiaľ nerobila v prípade dohody z roku 2000;

               8.

               žiada dôsledné dodržiavanie vysokého štandardu súhrnných záznamov so zoznamami účastníkov uvádzajúcimi aspoň mená zúčastnených osôb, ich príslušnosť a emailovú adresu;

               9.

               konštatuje, že účinná prevádzka nového registra bude rozhodujúcim prvkom pre úplné a uspokojivé uplatňovanie dohody, a preto netrpezlivo očakáva jeho zavedenie do praxe; odporúča, aby po ukončení prechodného obdobia Európsky parlament a Komisia uskutočnili revíziu nového registra a napravili praktické problémy a chyby, ktoré by sa mohli objaviť; odporúča, aby Európsky parlament dostával informácie o fungovaní registra od zúčastnených strán ešte počas počiatočného obdobia;

               10.

               výslovne víta nové ustanovenia, podľa ktorých má register zreteľne označovať stav všetkých prijatých dokumentov komitológie, všetky možné prepojenia s inými, už odoslanými dokumentmi a všetky vykonané zmeny;

               11.

               žiada v tejto súvislosti Komisiu, aby zmenila svoje interné postupy s cieľom zaistiť, aby sa rozlišovalo na jednej strane medzi návrhmi opatrení, ktoré sa musia zasielať Európskemu parlamentu na základe jeho práva na informácie a zároveň príslušnému výboru, a na strane druhej medzi návrhmi opatrení, ktoré sa musia zasielať Európskemu parlamentu, aby sa mu umožnil výkon jeho kontrolnej právomoci;

               12.

               víta zavedenie systému včasného varovania, v rámci ktorého bude Európsky parlament informovaný hneď ako bude jasné, že sa naliehavé návrhy vykonávacích opatrení predložia výboru, ale trvá na tom, že sa to nesmie využívať na zmenu nenaliehavých záležitostí na naliehavé, keďže skrátené lehoty sa môžu uplatňovať len v riadne podložených a mimoriadnych prípadoch;

               13.

               upozorňuje, že na to, aby Európsky parlament mohol využívať svoju kontrolnú právomoc na základe zodpovedajúcich informácií, musí mať pravidelne k dispozícii všetku podkladovú dokumentáciu s vysvetlením, prečo Komisia navrhuje určité opatrenia; víta pripravenosť Komisie pomôcť Európskemu parlamentu s cieľom zabezpečiť plnú spoluprácu pri riešení osobitných vykonávacích opatrení, a preto Komisiu žiada, aby Európskemu parlamentu na požiadanie predložila každý podkladový dokument, ktorý sa týka návrhu vykonávacieho opatrenia;

               14.

               nesúhlasí s názorom Komisie, že návrhy vykonávacích opatrení predkladané Európskemu parlamentu sa nemajú zverejniť až do hlasovania vo výbore a trvá na tom, že musí mať právo konzultovať s kýmkoľvek bude chcieť o návrhoch opatrení; vyzýva Komisiu, aby prehodnotila svoj názor a aby zverejňovala všetky návrhy vykonávacích opatrení hneď po tom, čo sú formálne navrhnuté;

               15.

               súhlasí s uzavretím dohody a očakáva jej plné bezodkladné uplatňovanie po jej schválení;

               16.

               rozhodol sa priložiť túto dohodu k svojmu rokovaciemu poriadku nahradením jeho prílohy XII;

               17.

               poveruje svojho predsedu, aby toto rozhodnutie a jeho prílohu postúpil pre informáciu Rade, Komisii a parlamentom členských štátov.

      (1)  Ú. v. EÚ L 200, 22.7.2006, s. 11.

      (2)  Ú. v. ES L 256, 10.10.2000, s. 19.

      Štvrtok 8. mája 2008PRÍLOHA
      EURÓPSKY PARLAMENT
      KOMISIA
      DOHODA MEDZI EURÓPSKYM PARLAMENTOM A KOMISIOU O POSTUPOCH NA VYKONÁVANIE ROZHODNUTIA RADY 1999/468/ES, KTORÝM SA USTANOVUJÚ POSTUPY PRE VÝKON VYKONÁVACÍCH PRÁVOMOCÍ PRENESENÝCH NA KOMISIU, ZMENENÉHO A DOPLNENÉHO ROZHODNUTÍM 2006/512/ES

         Informovanie Európskeho parlamentu

                  1.

                  Podľa článku 7 ods. 3 rozhodnutia 1999/468/ES (1) má Komisia pravidelne informovať Európsky parlament o rokovaniach výborov (2) v súlade s ustanoveniami, ktoré zabezpečujú transparentnosť a efektívnosť systému zasielania informácií a identifikáciu zaslaných informácií a rôznych fáz postupu. Na tento účel sa mu v rovnakom čase ako členom výborov a za rovnakých podmienok zasielajú návrhy programov schôdzí výboru, návrhy vykonávacích opatrení, ktoré sú týmto výborom predkladané podľa základných právnych aktov prijatých v súlade s postupom podľa článku 251 zmluvy, výsledky hlasovaní, súhrnné zápisy zo schôdzí a zoznamy orgánov, ku ktorým patria osoby splnomocnené členskými štátmi na ich zastupovanie.

         Register

                  2.

                  Komisia vytvorí register obsahujúci všetky dokumenty, ktoré sa zasielajú Európskemu parlamentu (3). Európsky parlament bude mať k tomuto registru priamy prístup. Podľa článku 7 ods. 5 rozhodnutia 1999/468/ES budú zverejnené odkazy na všetky dokumenty zaslané Európskemu parlamentu.

                  3.

                  V súlade so záväzkami Komisie, ku ktorým sa zaviazala vo svojom vyhlásení k článku 7 ods. 3 rozhodnutia 1999/468/ES (4), a po uskutočnení náležitých technických úprav, register uvedený v odseku 2 umožní najmä:

                              —

                              jasnú identifikáciu dokumentov spadajúcich pod ten istý postup a akýchkoľvek zmien vykonávacieho opatrenia v každej fáze postupu,

                              —

                              uvedenie fázy postupu, ako aj časového rozvrhu,

                              —

                              jasné rozlíšenie medzi návrhmi opatrení doručených Európskemu parlamentu a súčasne členom výboru na základe práva na informácie a konečným návrhom po poskytnutí stanoviska výboru, ktoré sa zasiela Európskemu parlamentu,

                              —

                              jasnú identifikáciu akýchkoľvek zmien v porovnaní s dokumentmi už zaslanými Európskemu parlamentu.

                  4.

                  Ak po prechodnom období, ktoré začne plynúť od nadobudnutia účinnosti tejto dohody, Európsky parlament a Komisia usúdia, že systém je funkčný a uspokojivý, dokumenty sa budú zasielať Európskemu parlamentu prostredníctvom elektronického oznámenia s odkazom na register uvedený v odseku 2. Toto rozhodnutie sa prijme prostredníctvom výmeny listov predsedov oboch inštitúcií. Počas prechodného obdobia sa dokumenty budú zasielať Európskemu parlamentu ako príloha k správe elektronickej pošty.

                  5.

                  Komisia ďalej súhlasí s tým, že bude Európskemu parlamentu na informačné účely a na základe žiadosti príslušného parlamentného výboru zasielať osobitné návrhy opatrení na vykonávanie základných právnych aktov, ktoré, hoci neboli prijaté v rámci postupu podľa článku 251 zmluvy, majú pre Európsky parlament osobitný význam. Tieto opatrenia sa vložia do registra uvedeného v odseku 2 a oznámenie o tom sa zašle Európskemu parlamentu.

                  6.

                  Okrem súhrnných zápisov uvedených v odseku 1 môže Európsky parlament požiadať o prístup k zápisniciam zo schôdzí výborov (5). Komisia preskúma jednotlivo každú žiadosť v súlade s pravidlami o zachovaní dôvernosti, uvedenými v prílohe 1 k Rámcovej dohode o vzťahoch medzi Európskym parlamentom a Komisiou (6).

         Dôverné dokumenty

                  7.

                  S dôvernými dokumentmi sa nakladá v súlade s internými administratívnymi postupmi vypracovanými každou inštitúciou tak, aby poskytovali všetky potrebné záruky.

         Uznesenia Európskeho parlamentu podľa článku 8 rozhodnutia 1999/468/ES

                  8.

                  Podľa článku 8 rozhodnutia 1999/468/ES môže Európsky parlament v odôvodnenom uznesení uviesť, že návrhy opatrení na vykonávanie základného právneho aktu prijatého v súlade s postupom podľa článku 251 zmluvy by prekročili vykonávacie právomoci ustanovené v danom základnom právnom akte.

                  9.

                  Európsky parlament prijme takéto uznesenia v súlade so svojím rokovacím poriadkom; urobí tak v lehote jedného mesiaca, ktorá začne plynúť dňom prijatia konečného návrhu vykonávacích opatrení v jazykových zneniach, ktoré boli predložené členom príslušného výboru.

                  10.

                  Európsky parlament a Komisia súhlasia s tým, že je vhodné trvale stanoviť kratšiu lehotu pre niektoré typy naliehavých vykonávacích opatrení, o ktorých sa v záujme dobrej správy vecí verejných musí rozhodnúť v kratšom čase. To platí najmä v prípade niektorých typov opatrení týkajúcich sa vonkajšej akcie vrátane humanitárnej a núdzovej pomoci, ochrany zdravia a bezpečnosti, bezpečnosti dopravy a výnimiek z pravidiel verejného obstarávania. Dohodou medzi členom Komisie a predsedom príslušného parlamentného výboru sa určia typy predmetných opatrení a príslušné lehoty. Každá strana bude môcť takúto dohodu kedykoľvek zrušiť.

                  11.

                  Bez toho, aby boli dotknuté prípady uvedené v odseku 10, sa v naliehavých prípadoch a v prípadoch opatrení týkajúcich sa každodenných administratívnych záležitostí a/alebo s obmedzenou dobou platnosti uplatní kratšia lehota. V prípade mimoriadnej naliehavosti môže byť lehota veľmi krátka, najmä z dôvodu ochrany verejného zdravia. Príslušný člen Komisie stanoví primeranú lehotu a odôvodní ju. Európsky parlament môže v takýchto prípadoch použiť postup, pri ktorom sa uplatnenie článku 8 rozhodnutia 1999/468/ES deleguje na príslušný parlamentný výbor, ktorý môže poslať Komisii odpoveď v príslušnej lehote.

                  12.

                  Ihneď ako útvary Komisie usúdia, že návrhy opatrení, na ktoré sa vzťahujú odseky 10 a 11, by mali byť predložené výboru, neformálne upozornia sekretariát príslušného parlamentného výboru alebo výborov. Ihneď po predložení prvých návrhov opatrení členom výboru útvary Komisie oznámia sekretariátu parlamentného výboru alebo výborov stupeň naliehavosti a lehoty, ktoré sa uplatnia po predložení konečného návrhu.

                  13.

                  Po tom, ako Európsky parlament prijme uznesenie podľa odseku 8 alebo odpoveď podľa odseku 11, príslušný člen Komisie informuje Európsky parlament alebo, ak je to vhodné, príslušný parlamentný výbor o krokoch, ktoré Komisia zamýšľa v danej veci uskutočniť.

                  14.

                  Údaje podľa odsekov 10 až 13 sa vložia do registra.

         Regulačný postup s kontrolou

                  15.

                  V prípade, že sa uplatňuje regulačný postup s kontrolou, Komisia po hlasovaní vo výbore oznámi Európskemu parlamentu príslušné lehoty. S výhradou odseku 16 začnú tieto lehoty plynúť až po doručení všetkých jazykových znení Európskemu parlamentu.

                  16.

                  Ak sa uplatňujú kratšie lehoty (článok 5a ods. 5 písm. b) rozhodnutia 1999/468/ES) a v naliehavých prípadoch (článok 5a ods. 6 rozhodnutia 1999/468/ES) začnú lehoty plynúť od dátumu doručenia konečných návrhov vykonávacích opatrení Európskemu parlamentu v jazykových zneniach predložených členom výboru, pokiaľ predseda parlamentného výboru nevznesie námietky. Komisia sa v každom prípade bude snažiť čo najskôr zaslať Európskemu parlamentu všetky jazykové znenia. Ihneď ako útvary Komisie usúdia, že návrhy opatrení, na ktoré sa vzťahuje článok 5a ods. 5 písm. b) alebo článok 5a ods. 6, by mali byť predložené výboru, neformálne upozornia sekretariát príslušného parlamentného výboru alebo výborov.

         Finančné služby

                  17.

                  V súlade so svojím vyhlásením k článku 7 ods. 3 rozhodnutia 1999/468/ES sa Komisia v oblasti finančných služieb zaväzuje:

                              —

                              zabezpečiť, aby úradník Komisie predsedajúci schôdzi výboru informoval na požiadanie po každej schôdzi Európsky parlament o akýchkoľvek diskusiách týkajúcich sa návrhov vykonávacích opatrení, ktoré boli predložené tomuto výboru,

                              —

                              ústne alebo písomne odpovedať na akékoľvek otázky týkajúce sa diskusií o návrhoch vykonávacích opatrení predložených výboru.

                        Komisia tiež zabezpečí, že záväzky prijaté na plenárnej schôdzi Európskeho parlamentu 5. februára 2002 (7) a opätovne potvrdené na jeho plenárnej schôdzi 31. marca 2004 (8), ako aj záväzky uvedené v bodoch 1 až 7 listu člena Komisie Bolkesteina predsedníčke Výboru Európskeho parlamentu pre hospodárske a menové veci z 2. októbra 2001 (9) sa budú dodržiavať v oblasti finančných služieb (vrátane cenných papierov, bánk, poistenia, dôchodkov a účtovníctva).

         Kalendár činností Európskeho parlamentu

                  18.

                  Okrem prípadov, keď sa uplatňujú kratšie lehoty, alebo okrem naliehavých prípadov Komisia pri zasielaní návrhov vykonávacích opatrení podľa tejto dohody zohľadní obdobia prázdnin Európskeho parlamentu (zimné prázdniny, letné prázdniny a obdobie volieb do Európskeho parlamentu), s cieľom zaistiť, že Európsky parlament bude schopný vykonávať svoje výsady v lehotách ustanovených v rozhodnutí 1999/468/ES a v tejto dohode.

         Spolupráca Európskeho parlamentu s Komisiou

                  19.

                  Obe inštitúcie vyjadrujú svoju pripravenosť vzájomne si pomáhať s cieľom zabezpečiť plnú mieru spolupráce pri práci na špecifických vykonávacích opatreniach. Na tento účel sa na administratívnej úrovni vytvoria príslušné kontaktné body.

         Predchádzajúce dohody

                  20.

                  Dohoda medzi Európskym parlamentom a Komisiou o postupoch na vykonávanie rozhodnutia Rady 1999/468/ES z roku 2000 (10) sa týmto nahrádza. Európsky parlament a Komisia považujú nasledujúce dohody za prekonané a preto neúčinné v rozsahu, v ktorom sa ich týkajú: dohoda Plumb/Delors z roku 1988, dohoda Samland/Williamson z roku 1996 a modus vivendi z roku 1994 (11).

         (1)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).

         (2)  V tejto dohode sa slovom „výbor“ označujú výbory zriadené v súlade s rozhodnutím 1999/468/ES, okrem prípadov, v ktorých sa vyslovene odkazuje na iný výbor.

         (3)  Termín vytvorenia registra je 31. marca 2008.

         (4)  Ú. v. EÚ C 171, 22.7.2006, s. 21.

         (5)  Pozri rozsudok Súdu prvého stupňa Európskych spoločenstiev z 19. júla 1999 vo veci T-188/97 Rothmans/Komisia, Zb. 1999, s. II-2463.

         (6)  Ú. v. EÚ C 177 E, 18.5.2006, s. 123.

         (7)  Ú. v. ES C 284 E, 21.11.2002, s. 19.

         (8)  Ú. v. EÚ C 103 E, 29.4.2004, s. 446 a doslovný zápis z rokovania (CRE) plenárnej schôdze Európskeho parlamentu 31. marca 2004, pod časťou „Hlasovanie“.

         (9)  Ú. v. ES C 284 E, 21.11.2002, s. 83.

         (10)  Ú. v. ES L 256, 10.10.2000, s. 19.

         (11)  Ú. v. ES C 102, 4.4.1996, s. 1.


title: 2010/803/EÚ: Rozhodnutie prijaté vzájomnou dohodou zástupcov vlád členských štátov z  10. decembra 2010 o sídle Agentúry pre európsky GNSS

text:
               28.12.2010

               SK

               Úradný vestník Európskej únie

               L 342/15

         ROZHODNUTIE PRIJATÉ VZÁJOMNOU DOHODOU ZÁSTUPCOV VLÁD ČLENSKÝCH ŠTÁTOV
   z 10. decembra 2010
   o sídle Agentúry pre európsky GNSS
   (2010/803/EÚ)
   ZÁSTUPCOVIA VLÁD ČLENSKÝCH ŠTÁTOV,
   so zreteľom na článok 341 Zmluvy o fungovaní Európskej únie,
   keďže:

               (1)

               Nariadením Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie (ES) č. 683/2008 (1), sa zriadila Agentúra pre európsky GNSS.

               (2)

               Malo by sa určiť sídlo Agentúry pre európsky GNSS,

         PRIJALI TOTO ROZHODNUTIE:
   Článok 1
   Agentúra pre európsky GNNS má sídlo v Prahe.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Článok 3
   Toto rozhodnutie sa uverejnení v Úradnom vestníku Európskej únie.

      V Bruseli 10. decembra 2010

            predseda

         V. VAN QUICKENBORNE

      (1)  Ú. v. EÚ L 276, 20.10.2010, s. 11.


title: 2013/645/EÚ: Rozhodnutie Európskej centrálnej banky z  26. septembra 2013 o dodatočných opatreniach týkajúcich sa refinančných operácií Eurosystému a akceptovateľnosti zábezpeky (ECB/2013/35)

text:
               12.11.2013

               SK

               Úradný vestník Európskej únie

               L 301/6

         ROZHODNUTIE EURÓPSKEJ CENTRÁLNEJ BANKY
   z 26. septembra 2013
   o dodatočných opatreniach týkajúcich sa refinančných operácií Eurosystému a akceptovateľnosti zábezpeky
   (ECB/2013/35)
   (2013/645/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1, článok 14.3 a článok 18.2,
   so zreteľom na usmernenie ECB/2011/14 z 20. septembra 2011 o nástrojoch a postupoch menovej politiky Eurosystému (1) a rozhodnutie ECB/2013/6 z 20. marca 2013 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému (2),
   keďže:

               (1)

               Podľa článku 18.1 Štatútu Európskeho systému centrálnych bánk a Európskej centrálnej banky Európska centrálna banka (ECB) a národné centrálne banky členských štátov, ktorých menou je euro (ďalej len „národné centrálne banky“), môžu uskutočňovať úverové operácie s úverovými inštitúciami a inými účastníkmi trhu, pričom sa požičiavanie zabezpečuje na základe dostatočnej zábezpeky. Štandardné podmienky, za ktorých sú ECB a národné centrálne banky pripravené uskutočňovať úverové operácie vrátane kritérií určujúcich akceptovateľnosť zábezpeky na účely úverových operácií Eurosystému, sú uvedené v prílohe I k usmerneniu ECB/2011/14 a v rozhodnutí ECB/2013/6.

               (2)

               V usmernení ECB/2013/4 z 20. marca 2013 o dodatočných dočasných opatreniach týkajúcich sa refinančných operácií Eurosystému a akceptovateľnosti zábezpeky, ktorým sa mení a dopĺňa usmernenie ECB/2007/9 (3) a v rozhodnutí ECB/2013/22 z 5. júla 2013 o dočasných opatreniach týkajúcich sa akceptovateľnosti obchodovateľných dlhových nástrojov, ktoré vydala Cyperská republika, alebo za ktoré Cyperská republika ručí v plnom rozsahu (4) sa ustanovili dodatočné dočasné opatrenia, ktoré sa týkajú akceptovateľnosti zábezpeky na účely úverových operácií Eurosystému.

               (3)

               Podľa oddielu 1.6 prílohy I k usmerneniu ECB/2011/14 môže Rada guvernérov nástroje, podmienky, kritériá a postupy vykonávania operácií menovej politiky Eurosystému kedykoľvek meniť.

               (4)

               Dňa 17. júla 2013 Rada guvernérov rozhodla o ešte väčšom posilnení svojho rámca pre kontrolu rizika tak, že upravila kritériá akceptovateľnosti a zrážky, ktoré sa uplatňujú na zábezpeku akceptovanú v operáciách menovej politiky Eurosystému a prijala určité dodatočné opatrenia na zlepšenie celkového súladu rámca a jeho praktického vykonávania.

               (5)

               Rozhodnutia uvedené v odôvodnení 4 by sa mali stať súčasťou rozhodnutia ECB,

         PRIJALA TOTO ROZHODNUTIE:
   Článok 1
   Zmeny a doplnenia určitých ustanovení usmernenia ECB/2011/14
   1.   Pravidlá vykonávania operácií menovej politiky Eurosystému a kritériá akceptovateľnosti zábezpeky uvedené v tomto rozhodnutí sa uplatňujú v spojení s ostatnými právnymi aktmi Eurosystému, ktoré sa týkajú nástrojov a postupov menovej politiky Eurosystému, a najmä v spojení s usmernením ECB/2011/14.
   2.   V prípade akéhokoľvek rozporu medzi týmto rozhodnutím a usmernením ECB/2011/14 a/alebo opatreniami, ktorými sa usmernenie ECB/2011/14 implementovalo na vnútroštátnej úrovni, má prednosť toto rozhodnutie. Národné centrálne banky naďalej uplatňujú všetky ustanovenia usmernenia ECB/2011/14 v nezmenenej podobe, pokiaľ nie je v tomto rozhodnutí ustanovené inak.
   Článok 2
   Žiadosti o informácie
   1.   Ako súčasť rámca menovej politiky uvedeného v kapitole 1 prílohy I k usmerneniu ECB/2011/14 si Eurosystém vyhradzuje právo vyžiadať si a prijať všetky relevantné informácie potrebné na plnenie svojich úloh a dosahovanie svojich cieľov vo vzťahu k operáciám menovej politiky.
   2.   Týmto právom nie sú dotknuté žiadne ďalšie osobitné práva Eurosystému vyžiadať si informácie týkajúce sa operácií menovej politiky.
   Článok 3
   Všeobecné kritériá akceptovateľnosti pre obchodovateľné aktíva
   1.   Nasledujúce odseky sa vykladajú v spojení so všeobecnými požiadavkami Eurosystému na akceptovateľnosť obchodovateľných aktív uvedenými v oddiele 6.2.1.1. ods. 1 prílohy I k usmerneniu ECB/2011/14 a s opatreniami na kontrolu rizika pre obchodovateľné aktíva uvedenými v oddiele 6.4.2 prílohy I k usmerneniu ECB/2011/14.
   2.   Každý akceptovateľný dlhový nástroj má:

               a)

                           i)

                           pevne stanovenú výšku istiny neviazanú na nijaké podmienky (5), alebo

                           ii)

                           výšku istiny neviazanú na nijaké podmienky, ktorá je pevne viazaná v určitom čase iba na jeden index inflácie eurozóny a neobsahuje žiadne iné zložité štruktúry (6) a

               b)

                           i)

                           kupóny s pevnou sadzbou, nulové kupóny alebo kupóny s viacstupňovou sadzbou s vopred stanoveným kalendárom a s vopred stanovenými kupónovými hodnotami, ktoré nemôžu viesť k zápornému toku hotovosti, alebo

                           ii)

                           kupón s pohyblivou sadzbou, ktorý nemôže viesť k zápornému toku hotovosti a má takúto štruktúru: sadzba kupónu = (referenčná sadzba * l) ± x, s tým, že f ≤ sadzba kupónu ≤ c, pričom:

                                       1.

                                       referenčná sadzba je v rovnakom čase len jednou z týchto sadzieb:

                                                   a)

                                                   úroková miera na peňažnom trhu s eurom (napr. EURIBOR, LIBOR) alebo podobné indexy;

                                                   b)

                                                   úrokové sadzby swapu s fixnou splatnosťou (napr. CMS, EIISDA, EUSA);

                                                   c)

                                                   výnos jedného štátneho dlhopisu eurozóny alebo index niekoľkých štátnych dlhopisov eurozóny so splatnosťou najviac jeden rok, alebo

                                                   d)

                                                   index inflácie eurozóny poskytnutý Eurostatom alebo národným štatistickým orgánom členského štátu (napr. HICP),

                                             pričom musí byť rovnakou referenčnou sadzbou ako je sadzba uvedená v písm. a) bode ii), ak je splatenie istiny viazané na referenčnú sadzbu, a

                                       2.

                                       pokiaľ sú čísla f [najnižšia hodnota (floor)], c [najvyššia hodnota (ceiling)], l [faktor zvýšenia/zníženia pákového efektu (leveraging/deleveraging factor)] a x (marža) k dispozícii, ide o čísla pevné a vopred určené pri emisii, ktoré sa po čase môžu zmeniť, pričom f, c a x sú väčšie ako alebo rovné nule a l je väčšie ako nula počas celej životnosti aktíva. V prípade kupónov s pohyblivou sadzbou, pri ktorých je referenčnou sadzbou index inflácie, sa l rovná jednej.

         3.   Všetky štruktúry, ktoré nie sú zahrnuté v odseku 2, nie sú akceptovateľné. Preto sa zoznam neprípustných štruktúr kupónov uvedený v oddiele 6.2.1.1. ods. 1 druhom pododseku prílohy I k usmerneniu ECB/2011/14 považuje za neuplatniteľný. Aktíva, ktoré boli na zozname akceptovateľných aktív ku dňu nadobudnutia účinnosti tohto rozhodnutia, a ktoré sa stanú neakceptovateľnými na základe odseku 2, zostanú akceptovateľnými počas dvanástich mesiacov odo dňa nadobudnutia účinnosti tohto rozhodnutia.
   4.   Ak má kupón viacstupňovú sadzbu, buď pevnú alebo pohyblivú, hodnotenie akceptovateľnosti aktíva, čo sa týka štruktúry jeho kupónu, je založené na období celkovej životnosti aktíva s ohľadom na budúcnosť, ako aj na minulosť.
   5.   Akceptovateľné kupóny nedávajú emitentovi možnosť voľby, t. j. počas celej životnosti aktíva neumožňujú zmeny v štruktúre kupónu s ohľadom na budúcnosť a na minulosť, ktoré sú závislé od rozhodnutia emitenta.
   6.   Druhý odsek oddielu 6.7 prílohy I k rozhodnutiu ECB/2011/14 sa prestáva uplatňovať.
   Článok 4
   Dodatočné kritérium akceptovateľnosti pre cenné papiere zabezpečené hypotekárnymi úvermi na komerčné účely
   Bez toho, aby boli dotknuté kritériá akceptovateľnosti uvedené v oddiele 6.2.1.1. ods. 2 prílohy I k usmerneniu ECB/2011/14, aktíva, z ktorých plynú peňažné toky, a ktoré kryjú cenné papiere zabezpečené hypotekárnymi úvermi na komerčné účely, neobsahujú úvery, ktoré sú v ktoromkoľvek okamihu štruktúrované, syndikované alebo majú vysoký pákový efekt. Na účely tohto článku majú pojmy „štruktúrovaný úver“, „syndikovaný úver“ a „úver s vysokým pákovým efektom“ rovnaký význam ako v článku 3 ods. 6 bodoch 4 až 6 usmernenia ECB/2013/4.
   Článok 5
   Osobitné kritériá akceptovateľnosti pre kryté dlhopisy
   1.   Nasledujúce odseky sa vykladajú v spojení s dodatočnými kritériami akceptovateľnosti pre kryté dlhopisy uvedené v oddiele 6.2.1.1. ods. 3 prílohy I k usmerneniu ECB/2011/14.
   2.   Na účely oddielu 6.2.1.1. ods. 3 písm. b) prílohy I k usmerneniu ECB/2011/14 sa subjekt považuje za súčasť konsolidovanej skupiny alebo za pridružený k rovnakému ústrednému subjektu, ak medzi zúčastnenými subjektmi existujú úzke väzby opísané v oddiele 6.2.3.2. Členstvo v rovnakej skupine alebo pridruženie k rovnakému subjektu sa určí v čase prevodu nadriadených podielov cenného papiera krytého aktívami do skupiny aktív zabezpečujúcich krytý dlhopis v súlade so smernicou Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (7).
   3.   Na kryté dlhopisy, ktoré boli na zozname akceptovateľných aktív k 30. marcu 2013, sa vzťahuje obdobie ochrany doterajšieho stavu, a to do 28. novembra 2014. Na navyšované emisie takýchto krytých dlhopisov sa môže tiež vzťahovať obdobie ochrany doterajšieho stavu za predpokladu, že od 31. marca 2013 sa do zabezpečujúcej skupiny aktív nepridávajú cenné papiere kryté dlhopismi, ktoré nespĺňajú požiadavky uvedené v oddiele 6.2.1.1. ods. 3 písm. a) až c) prílohy I k usmerneniu ECB/2011/14.
   4.   Odsekmi 1 až 3 nie sú dotknuté pravidlá uvedené v rozhodnutí ECB/2013/6 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému.
   Článok 6
   Dodatočné vysoké štandardy na hodnotenie kreditného rizika pre obchodovateľné aktíva
   1.   Na hodnotenie kreditného rizika akceptovateľných aktív okrem cenných papierov krytých aktívami zo strany ECAI, uvedené v oddiele 6.3.2 písm. a) prílohy I k usmerneniu ECB/2011/14 – Hodnotenie kreditného rizika ECAI, sa vzťahujú tieto kritériá:

               i)

               Minimálny limit kreditnej kvality Eurosystému (8) musí spĺňať aspoň jedno hodnotenie kreditného rizika od akceptovanej ECAI (9) týkajúce sa buď emisie, alebo programu/série emisií, podľa ktorých je aktívum vydané, ak neexistuje rating emisie od tej istej ECAI. V súlade s oddielom 6.3.1 prílohy I k usmerneniu ECB/2011/14 uverejňuje ECB minimálny limit kreditnej kvality pre všetky akceptované ECAI (10). Ak sú k dispozícii viaceré hodnotenia kreditného rizika od ECAI pre tú istú emisiu, alebo prípadne pre ten istý program/sériu emisií, uplatňuje sa pravidlo prvého z najlepších (t. j. najlepšie hodnotenie kreditného rizika od ECAI pre túto emisiu, alebo prípadne program/sériu emisií). Ak prvé najlepšie hodnotenie kreditného rizika pre emisiu, alebo prípadne program/sériu emisií, nespĺňa minimálny limit kreditnej kvality Eurosystému, aktívum nie je akceptovateľné napriek tomu, že existuje akceptovateľná záruka podľa oddielu 6.3.2 písm. c) prílohy I k usmerneniu ECB/2011/14. V prípade, že neexistuje hodnotenie kreditného rizika od ECAI pre emisiu, alebo prípadne program/sériu emisií, pre akceptovateľnosť aktíva sa vyžaduje, aby minimálny limit kreditnej kvality Eurosystému spĺňalo najlepšie dostupné hodnotenie kreditného rizika od ECAI pre emitenta alebo ručiteľa (ak je záruka akceptovateľná v súlade s oddielom 6.3.2 písm. c) prílohy I k usmerneniu ECB/2011/14).

               ii)

               V prípade ratingov emisie a programu/série emisií od ECAI sa na účely stanovenia vysokých štandardov na hodnotenie kreditného rizika pre akceptovateľné aktíva nerobí rozlíšenie podľa pôvodnej splatnosti Akceptovateľný je každý rating ECAI pridelený emisii alebo programu/série emisií, ktorý spĺňa minimálny limit kreditnej kvality Eurosytému. Pokiaľ ide o rating emitenta/ručiteľa od ECAI, závisí akceptovateľnosť hodnotenia kreditného rizika zo strany ECAI od pôvodnej splatnosti aktíva. Rozlišuje sa medzi krátkodobými aktívami (t. j. aktívami s pôvodnou splatnosťou do 390 dní) a dlhodobými aktívami (t. j. aktívami s pôvodnou splatnosťou viac ako 390 dní). Pre krátkodobé aktíva sú akceptovateľné krátkodobé ratingy emitentov a dlhodobé ratingy ručiteľov od ECAI, a to na základe pravidla prvého z najlepších. Pre dlhodobé aktíva sú akceptovateľné len dlhodobé ratingy emitentov alebo ručiteľov od ECAI.

         2.   Minimálny limit kreditnej kvality uplatniteľný na cenné papiere kryté aktívami, na ktoré sa vzťahujú požiadavky na vykazovanie údajov o úveroch, ako je to vymedzené v rámci Eurosystému pre hodnotenie kreditného rizika v oddiele 6.3.2 písm. b) prílohy I k usmerneniu ECB/2011/14, zodpovedá stupňu kreditnej kvality 2 v rámci harmonizovanej ratingovej stupnice Eurosystému („jedno A“ (11)), tak pri emisii ako aj počas životnosti cenného papiera krytého aktívami. Ostatné požiadavky v oddiele 6.3.2 písm. b) prílohy I k usmerneniu ECB/2011/14 – Hodnotenie kreditného rizika cenných papierov krytých aktívami – zostávajú nezmenené.
   3.   Na cenné papiere kryté aktívami, ktoré nespĺňajú požiadavky na vykazovanie údajov o úveroch, sa vzťahujú požiadavky na hodnotenie kreditného rizika predvídané v oddiele 6.3.2 písm. b) prílohy I k usmerneniu ECB/2011/14 – Hodnotenie kreditného rizika cenných papierov krytých aktívami.
   4.   Ak chýba hodnotenie kreditného rizika zo strany ECAI pre emisiu (alebo prípadne programu/série emisií), vysoké štandardy na hodnotenie kreditného rizika sa môžu pre obchodovateľné aktíva iné ako cenné papiere kryté aktívami stanoviť na základe záruk poskytnutých bonitnými ručiteľmi, ako je uvedené v oddiele 6.3.2 písm. c) prílohy I k usmerneniu ECB/2011/14. Finančná bonita ručiteľa sa hodnotí na základe dlhodobých ratingov ručiteľa od ECAI, ktoré spĺňajú minimálny limit kreditnej kvality Eurosystému. Záruka musí spĺňať požiadavky uvedené v oddiele 6.3.2 písm. c) body i) až iv) prílohy I k usmerneniu ECB/2011/14.
   Článok 7
   Stanovenie zrážok
   Hodnotenie kreditného rizika používané na účely stanovenia akceptovateľnosti v súlade s oddielmi 6.3.2 a 6.3.3 prílohy I k usmerneniu ECB/2011/14, sa uplatňuje na stanovenie aplikovateľnej zrážky podľa oddielu 6.4.1 prílohy I k usmerneniu ECB/2011/14.
   Článok 8
   Kategórie zrážok a zrážky pre obchodovateľné a neobchodovateľné aktíva
   1.   Kategórie likvidity pre obchodovateľné aktíva ako sú uvedené v oddiele 6.4.2 tabuľke 6 prílohy I k usmerneniu ECB/2011/14 – Opatrenia na kontrolu rizika pre obchodovateľné aktíva, sa považujú v rámci uvedeného oddielu za kategórie zrážok, bez zmien v zaradení akceptovateľných aktív do jednotlivých kategórií.
   2.   Výška oceňovacích zarážok uplatňovaná na obchodovateľné aktíva, ako je uvedená v oddiele 6.4.2 tabuľke 7 prílohy I k usmerneniu ECB/2011/14, sa nahrádza zrážkami ustanovenými v prílohe I k tomuto rozhodnutiu.
   3.   Zrážka uplatnená na cenné papiere kryté aktívami v kategórii zrážok V, ktorá je uvedená v oddiele 6.4.2 písm. d) prílohy I k usmerneniu ECB/2011/14, je 10 % bez ohľadu na splatnosť alebo štruktúry kupónov.
   4.   Kryté dlhopisy na vlastné použitie podliehajú dodatočnej oceňovacej zrážke. Táto doplnková zrážka sa uplatňuje priamo na celú emisiu jednotlivého dlhového nástroja v podobe zníženia ocenenia vo výške a) 8 % pre kryté dlhopisy na vlastné použitie so stupňom kreditnej kvality 1 a 2 a b) 12 % pre kryté dlhopisy na vlastné použitie so stupňom kreditnej kvality 3. Na tieto účely sa pod „krytými dlhopismi na vlastné použitie“ rozumejú kryté bankové dlhopisy emitované buď zmluvnou stranou alebo subjektmi jej blízkymi a použité touto zmluvnou stranou a/alebo subjektmi jej blízkymi v percentuálnom vyjadrení vyššom ako 75 % z nesplatenej nominálnej hodnoty.
   5.   Výška oceňovacích zarážok uplatňovaná na neobchodovateľné aktíva, ako je uvedená v oddiele 6.4.3 tabuľke 9 prílohy I k usmerneniu ECB/2011/14, sa nahrádza zrážkami ustanovenými v prílohe II k tomuto rozhodnutiu.
   6.   Oceňovacia zrážka pre neobchodovateľné retailové hypotekárne záložné dlhové nástroje uvedená v oddiele 6.4.3.2 prílohy I k usmerneniu ECB/2011/14, je 39,5 % z ich nesplatenej nominálnej hodnoty.
   Článok 9
   Opravné prostriedky v prípade zlyhania a z dôvodov obozretnosti
   1.   Opravné prostriedky ktoré musia príslušné zmluvné alebo regulačné opatrenia uplatňované národnou centrálnou bankou zabezpečiť, ako je to uvedené v oddiele I.7 prílohy II k usmerneniu ECB/2011/14, musia spĺňať podmienky uvedené v nasledujúcich odsekoch.
   2.   V prípade zlyhania alebo z dôvodov obozretnosti je národná centrálna banka oprávnená uplatniť tieto opravné prostriedky:

               a)

               pozastaviť, obmedziť alebo vylúčiť prístup zmluvnej strany k obchodom na voľnom trhu;

               b)

               pozastaviť, obmedziť alebo vylúčiť prístup zmluvnej strany k automatickým operáciám Eurosystému;

               c)

               ukončiť všetky prebiehajúce dohody a transakcie;

               d)

               požadovať predčasné splatenie pohľadávok, ktoré nie sú zatiaľ splatné alebo sú viazané;

               e)

               použiť vklady zmluvnej strany uložené v národnej centrálnej banke na vyrovnanie pohľadávok voči tejto zmluvnej strane;

               f)

               pozastaviť plnenie povinností voči tejto zmluvnej strane až do uspokojenia pohľadávky voči tejto zmluvnej strane.

         3.   Navyše môže byť národná centrálna banka oprávnená v prípade zlyhania uplatniť tieto opravné prostriedky:

               a)

               požadovať sankčné úroky;

               b)

               požadovať náhradu za straty vzniknuté v dôsledku zlyhania zmluvnej strany.

         4.   Z dôvodu obozretnosti môže byť navyše národná centrálna banka oprávnená odmietnuť aktíva, obmedziť použitie aktív alebo uplatniť dodatočné zrážky z aktív, ktoré príslušná zmluvná strana poskytla ako zábezpeku v úverových operáciách Eurosystému.
   5.   Národná centrálna banka musí mať vždy také právne postavenie, ktoré jej umožní bez zbytočného odkladu realizovať všetky aktíva poskytnuté ako zábezpeka, aby mohla zabezpečiť hodnotu poskytnutého úveru, ak zmluvná strana urýchlene nevyrovná svoj záporný zostatok.
   6.   V záujme zabezpečenia jednotnej implementácie prijatých opatrení, Rada guvernérov ECB môže rozhodnúť o opravných prostriedkoch, vrátane pozastavenia, obmedzenia alebo vylúčenia prístupu z operácií na voľnom trhu alebo z prístupu k automatickým operáciám Eurosystému.
   Článok 10
   Objasnenie vymedzenia krajín EHP
   1.   Na účely rámca záruk Eurosystému sa pod krajinami EHP rozumejú všetky členské štáty EÚ bez ohľadu na to, či formálne pristúpili do EHP, spolu s Islandom, Lichtenštajnskom a Nórskom.
   2.   Vymedzenie krajín EHP uvedené v prílohe I k usmerneniu ECB/2011/14, dodatok 2 (Slovník pojmov) sa považuje za zmenené a doplnené v tomto zmysle.
   Článok 11
   Úpravy implementácie požiadaviek na údaje o úveroch, ktoré sú podkladovými aktívami cenných papierov krytých aktívami
   1.   Bez toho, aby boli dotknuté oddiel 6.2.1.1. ods. 2 prílohy I k usmerneniu ECB/2011/14 a dodatok 8 k tejto prílohe, môže Eurosystém prijať ako akceptovateľnú zábezpeku cenné papiere kryté aktívami s bodovým hodnotením nižším ako A1 po skončení príslušného prechodného obdobia po individuálnom posúdení a na základe poskytnutia dostatočného vysvetlenia, prečo nebolo dosiahnuté povinné bodové hodnotenie. Pre každé adekvátne vysvetlenie uvedie Rada guvernérov maximálnu úroveň tolerancie a horizont tolerancie. Horizont tolerancie stanovuje, že kvalita údajov pre cenné papiere kryté aktívami sa musí zlepšiť v stanovenom čase.
   2.   Úplný zoznam adekvátnych vysvetlení, úrovní a horizontov tolerancie je dostupný na internetovej stránke ECB a obsahuje okrem iného popis neproduktívnych historických aktív a pôvodných systémov informačných technológií.
   Článok 12
   Nadobudnutie účinnosti a uplatňovanie
   1.   Toto rozhodnutie nadobúda účinnosť 1. októbra 2013.
   2.   Výnimkou z uvedeného je, že článok 8 ods. 4 sa uplatňuje od 1. novembra 2013.

      Vo Frankfurte nad Mohanom 26. septembra 2013

            Prezident ECB

         Mario DRAGHI

      (1)  Ú. v. EÚ L 331, 14.12.2011, s. 1.

      (2)  Ú. v. EÚ L 95, 5.4.2013, s. 22.

      (3)  Ú. v. EÚ L 95, 5.4.2013, s. 23.

      (4)  Ú. v. EÚ L 195, 18.7.2013, s. 27.

      (5)  Dlhopisy s warrantmi alebo podobnými právami nie sú akceptovateľné.

      (6)  Dlhové nástroje, ktorých výška istiny je viazaná len na jeden index inflácie eurozóny v rovnakom čase, sú tiež prípustné, keďže štruktúra kupónu je vymedzená v článku 3 ods. 2 písm. b) bod ii) ods. 1 písm. d) a je viazaná na rovnaký index inflácie.

      (7)  Ú. v. EÚ L 177, 30.6.2006, s. 1.

      (8)  Hodnotenie programu/série emisií od ECAI je relevantné len ak sa vzťahuje na určité aktívum a neexistuje žiadny odlišný rating emisie od rovnakej ECAI.

      (9)  Zoznam akceptovaných externých inštitúcií pre hodnotenie kreditného rizika, interných systémov NCB pre hodnotenie kreditného rizika a ratingových nástrojov tretích strán je uverejnený na internetovej stránke ECB www.ecb.europa.eu

      (10)  Táto informácia je uverejnená na internetovej stránke ECB www.ecb.europa.eu

      (11)  Rating „jedno A“ znamená minimálne rating „A3“ od spoločnosti Moody’s, rating „A-“ od spoločnosti Fitch alebo Standard & Poor’s alebo „AL“ od spoločnosti DBRS.

      PRÍLOHA I

         VÝŠKA OCEŇOVACÍCH ZRÁŽOK UPLATŇOVANÁ NA AKCEPTOVATEĽNÉ OBCHODOVATEĽNÉ AKTÍVA

                  Kategórie zrážok

                  Kreditná kvalita

                  Zostatková splatnosť
                  (v rokoch)

                  Kategória I

                  Kategória II (1)

                  Kategória III (1)

                  Kategória IV (1)

                  Kategória V (1)

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Stupne 1 a 2 (AAA až A-) (2)

                  0-1

                  0,5

                  0,5

                  1,0

                  1,0

                  1,0

                  1,0

                  6,5

                  6,5

                  10,0

                  1-3

                  1,0

                  2,0

                  1,5

                  2,5

                  2,0

                  3,0

                  8,5

                  9,0

                  3-5

                  1,5

                  2,5

                  2,5

                  3,5

                  3,0

                  4,5

                  11,0

                  11,5

                  5-7

                  2,0

                  3,0

                  3,5

                  4,5

                  4,5

                  6,0

                  12,5

                  13,5

                  7-10

                  3,0

                  4,0

                  4,5

                  6,5

                  6,0

                  8,0

                  14,0

                  15,5

                  > 10

                  5,0

                  7,0

                  8,0

                  10,5

                  9,0

                  13,0

                  17,0

                  22,5

                  Kategórie zrážok

                  Kreditná kvalita

                  Zostatková splatnosť
                  (v rokoch)

                  Kategória I

                  Kategória II (1)

                  Kategória III (1)

                  Kategória IV (1)

                  Kategória V (1)

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Kupón s pevnou úrokovou sadzbou

                  Nulový kupón

                  Stupeň 3 (BBB + až BBB-) (2)

                  0-1

                  6,0

                  6,0

                  7,0

                  7,0

                  8,0

                  8,0

                  13,0

                  13,0

                  Neakceptovateľné

                  1-3

                  7,0

                  8,0

                  10,0

                  14,5

                  15,0

                  16,5

                  24,5

                  26,5

                  3-5

                  9,0

                  10,0

                  15,5

                  20,5

                  22,5

                  25,0

                  32,5

                  36,5

                  5-7

                  10,0

                  11,5

                  16,0

                  22,0

                  26,0

                  30,0

                  36,0

                  40,0

                  7-10

                  11,5

                  13,0

                  18,5

                  27,5

                  27,0

                  32,5

                  37,0

                  42,5

                  > 10

                  13,0

                  16,0

                  22,5

                  33,0

                  27,5

                  35,0

                  37,5

                  44,0

         (1)  „Na jednotlivé cenné papiere kryté aktívami, kryté bankové dlhopisy (kryté bankové dlhopisy typu jumbo, tradičné kryté bankové dlhopisy alebo iné kryté bankové dlhopisy) a nekryté bankové dlhopisy, ktoré sa teoreticky oceňujú v súlade s oddielom 6.5 prílohy I k usmerneniu ECB/2011/14, sa uplatňuje dodatočná oceňovacia zrážka. Táto zrážka sa uplatňuje priamo na úrovni teoretického ocenenia jednotlivého dlhového nástroja v podobe zníženia ocenenia o 5 %. Ďalšie zníženie ocenenia sa uplatňuje na kryté dlhopisy pre vlastné použitie. Toto zníženie ocenenia predstavuje 8 % pre kryté dlhopisy pre vlastné použitie so stupňom kreditnej kvality 1 a 2 a 12 % pre kryté dlhopisy pre vlastné použitie so stupňom kreditnej kvality 3.

         (2)  Ratingy podľa harmonizovanej ratingovej stupnice Eurosystému uverejnenej na internetovej stránke ECB www.ecb.europa.eu

      PRÍLOHA II

         VÝŠKA OCEŇOVACÍCH ZRÁŽOK UPLATŇOVANÁ NA ÚVEROVÉ POHĽADÁVKY S PEVNÝMI ÚROKOVÝMI PLATBAMI

                  Metodika oceňovania

                  Kreditná kvalita

                  Zostatková splatnosť (v rokoch)

                  Pevné úrokové platby a ocenenie na základe teoretickej ceny určenej NCB

                  Pevné úrokové platby a ocenenie podľa nesplatenej sumy určenej NCB

                  Stupne 1 a 2 (AAA až A-)

                  0 – 1

                  10,0

                  12,0

                  1 –3

                  12,0

                  16,0

                  3 – 5

                  14,0

                  21,0

                  5 – 7

                  17,0

                  27,0

                  7 – 10

                  22,0

                  35,0

                  > 10

                  30,0

                  45,0

                  Metodika oceňovania

                  Kreditná kvalita

                  Zostatková splatnosť (v rokoch)

                  Pevné úrokové platby a ocenenie na základe teoretickej ceny určenej NCB

                  Pevné úrokové platby a ocenenie podľa nesplatenej sumy určenej NCB

                  Stupeň 3 (BBB+ až BBB-)

                  0 – 1

                  17,0

                  19,0

                  1 – 3

                  29,0

                  34,0

                  3 – 5

                  37,0

                  46,0

                  5 – 7

                  39,0

                  52,0

                  7 – 10

                  40,0

                  58,0

                  > 10

                  42,0

                  65,0


title: Rozhodnutie Európskeho parlamentu (EÚ) 2015/1669 z 29. apríla 2015 o absolutóriu za plnenie rozpočtu Agentúry Európskej únie pre sieťovú a informačnú bezpečnosť za rozpočtový rok 2013

text:
               30.9.2015

               SK

               Úradný vestník Európskej únie

               L 255/284

      ROZHODNUTIE EURÓPSKEHO PARLAMENTU (EÚ) 2015/1669
      z 29. apríla 2015
      o absolutóriu za plnenie rozpočtu Agentúry Európskej únie pre sieťovú a informačnú bezpečnosť za rozpočtový rok 2013
      EURÓPSKY PARLAMENT,

                  —

                  so zreteľom na konečnú ročnú účtovnú závierku Agentúry Európskej únie pre sieťovú a informačnú bezpečnosť za rozpočtový rok 2013,

                  —

                  so zreteľom na správu Dvora audítorov o overení konečnej ročnej účtovnej závierky Agentúry Európskej únie pre sieťovú a informačnú bezpečnosť za rozpočtový rok 2013 spolu s odpoveďami agentúry (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady zo 17. februára 2015 o udelení absolutória agentúre za plnenie rozpočtu za rozpočtový rok 2013 (05304/2015 – C8-0054/2015),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 460/2004 z 10. marca 2004, ktorým sa zriaďuje Európska agentúra pre bezpečnosť sietí a informácií (5),

                  —

                  so zreteľom na nariadenie Európskeho parlamentu a Rady (EÚ) č. 526/2013 z 21. mája 2013 o Agentúre Európskej únie pre sieťovú a informačnú bezpečnosť (ENISA) a o zrušení nariadenia (ES) č. 460/2004 (6), a najmä na jeho článok 21,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (7),

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (8), a najmä na jeho článok 108,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0089/2015),

         1.

            udeľuje absolutórium výkonnému riaditeľovi Agentúry Európskej únie pre sieťovú a informačnú bezpečnosť za plnenie rozpočtu agentúry za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Agentúre Európskej únie pre sieťovú a informačnú bezpečnosť, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ C 442, 10.12.2014, s. 217.

         (2)  Pozri poznámku pod čiarou č. 1.

         (3)  Ú. v. ES L 248, 16.9.2002, s. 1.

         (4)  Ú. v. EÚ L 298, 26.10.2012, s. 1.

         (5)  Ú. v. EÚ L 77, 13.3.2004, s. 1.

         (6)  Ú. v. EÚ L 165, 18.6.2013, s. 41.

         (7)  Ú. v. ES L 357, 31.12.2002, s. 72.

         (8)  Ú. v. EÚ L 328, 7.12.2013, s. 42.


title: 2004/644/ES: Rozhodnutie Rady z 13. septembra 2004, ktorým sa prijímajú vykonávacie predpisy týkajúce sa nariadenia Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov

text:
               21.9.2004

               SK

               Úradný vestník Európskej únie

               L 296/16

      ROZHODNUTIE RADY

   z 13. septembra 2004,
   ktorým sa prijímajú vykonávacie predpisy týkajúce sa nariadenia Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov
   (2004/644/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 286,
   so zreteľom na nariadenie Európskeho parlamentu a Rady (ES) č. 45/2001 (1), najmä na jeho článok 24 ods. 8,
   keďže:

               (1)

               Nariadenie Rady (ES) č. 45/2001, ďalej len „nariadenie“, vymedzuje zásady a pravidlá uplatniteľné na všetky orgány a inštitúcie spoločenstva a ustanovuje vymenovanie úradníka pre ochranu údajov každým orgánom a každou inštitúciou spoločenstva.

               (2)

               Článok 24 ods. 8 nariadenia vyžaduje, aby každá inštitúcia alebo orgán spoločenstva v súlade s ustanoveniami prílohy tohto nariadenia prijali ďalšie vykonávacie predpisy týkajúce sa úradníka pre ochranu údajov. Tieto vykonávacie predpisy sa týkajú najmä úloh, služobných povinností a právomocí úradníka pre ochranu údajov.

               (3)

               Vykonávacie predpisy tiež upresnia postupy pre výkon práv dotknutých osôb ako aj pre plnenie povinností všetkými príslušnými osobami, ktoré v rámci orgánov alebo inštitúcií spoločenstva prichádzajú do styku so spracovaním osobných údajov.

               (4)

               Vykonávacie predpisy nariadenia sa nedotýkajú nariadenia (ES) č. 1049/2001 (2), rozhodnutia Rady 2004/338/ES, Euratom (3), najmä jeho prílohy II, rozhodnutia Rady 2001/264/ES (4), najmä oddielu VI časti II jeho prílohy, ani rozhodnutia generálneho tajomníka Rady, vysokého splnomocnenca pre spoločnú zahraničnú a bezpečnostnú politiku z 25. júna 2001 (5),

         ROZHODLA TAKTO:
   ODDIEL 1
   VŠEOBECNÉ USTANOVENIA
   Článok 1
   Predmet a rozsah pôsobnosti
   Toto rozhodnutie ustanovuje ďalšie vykonávacie predpisy, ktoré sa týkajú nariadenia Európskeho parlamentu a Rady (ES) č. 45/2001 (ďalej len „nariadenie“), pokiaľ ide o Radu Európskej únie.
   Článok 2
   Definície
   Na účely tohto rozhodnutia a bez toho, aby boli dotknuté definície ustanovené nariadením:

               a)

               „prevádzkovateľ“ znamená orgán, generálne riaditeľstvo, riaditeľstvo, oddelenie, jednotku alebo akúkoľvek inú organizačnú jednotku, ktorá sama alebo spoločne s ostatnými určuje účely a prostriedky spracovania osobných údajov a ktorá je uvedená v oznámení, ktoré sa má poslať úradníkovi pre ochranu údajov v súlade s článkom 25 nariadenia.

               b)

               „kontaktná osoba“ znamená administratívneho asistenta resp. administratívnych asistentov generálneho riaditeľstva alebo akéhokoľvek iného zamestnanca určeného jeho generálnym riaditeľstvom po porade s úradníkom pre ochranu údajov s cieľom svoje generálne riaditeľstvo zastupovať a pracovať v úzkej spolupráci s úradníkom pre ochranu údajov v otázkach ochrany údajov.

               c)

               „zamestnanci GSR“ znamenajú všetkých úradníkov generálneho sekretariátu Rady (ďalej len „GSR“) a všetky iné osoby, na ktoré sa vzťahuje Služobný poriadok úradníkov Európskych spoločenstiev a Podmienky zamestnávania ostatných zamestnancov spoločenstiev stanovené v nariadení (ES, Euratom, ESUO) č. 259/68 (6) (ďalej len „služobný poriadok“) alebo ktoré pracujú pre GSR na zmluvnom základe (stážisti, poradcovia, dodávatelia, úradníci dočasne vyslaní členskými štátmi).

         ODDIEL 2
   ÚRADNÍK PRE OCHRANU ÚDAJOV
   Článok 3
   Vymenovanie a štatút úradníka pre ochranu údajov
   1.   Zástupca generálneho tajomníka Rady vymenováva úradníka pre ochranu údajov a zaregistruje ho u Európskeho dozorného úradníka pre ochranu údajov. Úradník pre ochranu údajov je priamo priradený zástupcovi generálneho tajomníka Rady.
   2.   Funkčné obdobie úradníka pre ochranu údajov je trojročné a môže byť znovu vymenovaný dvakrát.
   3.   Úradník pre ochranu údajov pri vykonávaní svojich služobných povinností koná nezávisle a v spolupráci s Európskym dozorným úradníkom pre ochranu údajov. Úradník pre ochranu údajov hlavne nesmie prijímať žiadne pokyny od menovacieho orgánu GSR ani od nikoho iného, pokiaľ ide o vnútorné uplatňovanie ustanovení nariadenia alebo jeho spoluprácu s Európskym dozorným úradníkom pre ochranu údajov.
   4.   Spôsob, akým úradník pre ochranu údajov vykonáva svoje úlohy a služobné povinnosti, je vyhodnotený po predchádzajúcej porade s Európskym dozorným úradníkom pre ochranu údajov. Úradník pre ochranu údajov môže byť odvolaný zo svojho miesta iba so súhlasom Európskeho dozorného úradníka pre ochranu údajov, ak už nespĺňa podmienky požadované na výkon svojich služobných povinností.
   5.   Bez toho, aby bol dotknutý plánovaný postup pre jeho vymenovanie, úradník pre ochranu údajov je oboznámený so všetkými kontaktmi nadviazanými s tretími stranami pokiaľ ide o uplatňovanie nariadenia, najmä so zreteľom na spoluprácu s Európskym dozorným úradníkom pre ochranu údajov.
   6.   Bez toho, aby boli dotknuté príslušné ustanovenia nariadenia, na úradníka pre ochranu údajov a jeho personál sa vzťahujú pravidlá a nariadenia uplatniteľné na úradníkov a ostatných zamestnancov Európskych spoločenstiev.
   Článok 4
   Úlohy
   Úlohou úradníka pre ochranu údajov je:

               a)

               zabezpečiť, aby prevádzkovatelia a dotknuté osoby boli informovaní o svojich právach a povinnostiach v zmysle nariadenia. Pri vykonávaní tejto úlohy úradník pre ochranu údajov vypracováva informačné a oznamovacie tlačivá, konzultuje dotknuté strany a zvyšuje všeobecné povedomie ohľadne otázok týkajúcich sa ochrany údajov;

               b)

               odpovedať na žiadosti Európskeho dozorného úradníka pre ochranu údajov a v rámci svojich právomocí s ním spolupracovať buď na základe jeho žiadosti alebo z vlastného podnetu;

               c)

               zabezpečiť nezávislým spôsobom vnútorné uplatňovanie ustanovení nariadenia v rámci GSR;

               d)

               viesť register operácií spracovania vykonaných prevádzkovateľmi a umožniť prístup k registru každej osobe priamo alebo nepriamo prostredníctvom Európskeho dozorného úradníka pre ochranu údajov;

               e)

               oznámiť Európskemu dozornému úradníkovi pre ochranu údajov operácie spracovania, ktoré pravdepodobne predstavujú konkrétne riziká v zmysle článku 27 ods. 2 nariadenia;

               f)

               takto zabezpečiť, aby operáciami spracovania nedošlo k nepriaznivému ovplyvneniu práv a slobôd dotknutých osôb.

         Článok 5
   Služobné povinnosti
   1.   Okrem všeobecných úloh, ktoré musí splniť, úradník pre ochranu údajov:

               a)

               koná ako poradca menovacieho orgánu GSR a prevádzkovateľov vo veciach týkajúcich sa uplatňovania ustanovení o ochrane údajov. S úradníkom pre ochranu údajov môže konzultovať menovací orgán, dotknutí prevádzkovatelia, výbor zamestnancov alebo akýkoľvek jednotlivec bez toho, aby museli postupovať úradnou cestou, a to v akejkoľvek veci týkajúcej sa výkladu alebo uplatňovania tohto nariadenia;

               b)

               zo svojho vlastného podnetu alebo na žiadosť menovacieho orgánu, prevádzkovateľov, výboru zamestnancov alebo akéhokoľvek jednotlivca vyšetruje veci a udalosti priamo spojené s jeho úlohami, ktoré sa mu dostanú do pozornosti, a podáva o tom správu menovaciemu orgánu alebo osobe, ktorá ho vyšetrovaním poverila. Pokiaľ je to považované za potrebné, všetky ostatné dotknuté strany majú byť primerane informované. Ak je sťažovateľom jednotlivec, alebo ak sťažovateľ koná v mene jednotlivca, úradník pre ochranu údajov musí v možnej miere zaručiť dôvernosť žiadosti, pokiaľ mu dotknutá osoba nedá jednoznačný súhlas, že s jej žiadosťou možno nakladať inak;

               c)

               spolupracuje pri výkone svojich služobných povinností s úradníkmi pre ochranu údajov z iných orgánov a inštitúcií spoločenstva, najmä prostredníctvom výmeny skúseností a najlepších postupov;

               d)

               zastupuje GSR vo všetkých otázkach týkajúcich sa ochrany údajov; bez toho, aby boli dotknuté ustanovenia rozhodnutia 2004/338/ES, Euratom, úradník pre ochranu údajov sa môže zúčastňovať na príslušných zasadnutiach výborov alebo na fórach na medzinárodnej úrovni;

               e)

               predkladá výročnú správu o svojej činnosti zástupcovi generálneho tajomníka Rady a sprístupní ju zamestnancom.

         2.   Bez toho, aby bol dotknutý článok 4 písm. b), článok 5 ods. 1 písm. b) a c) a článok 15, úradník pre ochranu údajov a jeho personál neprezradia informácie alebo dokumenty, ktoré získali v priebehu plnenia služobných povinností.
   Článok 6
   Právomoci
   Pri výkone svojich úloh a plnení svojich služobných povinností úradník pre ochranu údajov

               a)

               má vždy prístup k údajom, ktoré sú predmetom operácií spracovania a prístup do všetkých kancelárií, zariadení na spracovanie údajov a ku všetkým dátovým nosičom;

               b)

               môže požiadať o právne stanoviská právnu službu Rady;

               c)

               sa môže obrátiť na externých odborníkov v oblasti informačných technológií po predchádzajúcom súhlase povoľujúceho úradníka v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (7) a jeho vykonávacími predpismi;

               d)

               bez toho, aby boli dotknuté služobné povinnosti a právomoci Európskeho dozorného úradníka pre ochranu údajov, môže navrhnúť GSR správne opatrenia a vydať všeobecné odporúčania o primeranom uplatňovaní nariadenia;

               e)

               môže vypracovať, v osobitných prípadoch, akékoľvek iné odporúčania na praktické zlepšenie ochrany údajov pre GSR a/alebo pre všetky ostatné dotknuté strany;

               f)

               môže upozorniť menovací orgán GSR na to, že si zamestnanec neplní povinnosti, ktoré mu predpisuje nariadenie, a navrhnúť, aby bolo začaté administratívne vyšetrovanie s cieľom možného uplatnenia článku 49 nariadenia.

         Článok 7
   Zdroje
   Úradníkovi pre ochranu údajov sa poskytne personál a zdroje potrebné na vykonávanie jeho služobných povinností.
   ODDIEL 3
   PRÁVA A POVINNOSTI OSÔB V OBLASTI OCHRANY ÚDAJOV
   Článok 8
   Menovací orgán
   1.   V prípade sťažnosti v zmysle článku 90 nariadenia (ES, Euratom) č. 723/2004 služobného poriadku týkajúcej sa porušenia nariadenia sa menovací orgán poradí s úradníkom pre ochranu údajov, ktorý vydá svoje stanovisko písomne najneskôr do pätnástich dní od doručenia žiadosti. Ak úradník pre ochranu údajov neposkytol svoje stanovisko menovaciemu orgánu do konca uvedenej lehoty, jeho stanovisko sa už nevyžaduje. Menovací orgán nie je viazaný stanoviskom úradníka pre ochranu údajov.
   2.   Úradník pre ochranu údajov musí byť informovaný vždy, keď sa prejednáva záležitosť, ktorá má alebo by mohla mať dopad na ochranu osobných údajov.
   Článok 9
   Prevádzkovatelia
   1.   Prevádzkovatelia sú zodpovední zabezpečiť, aby všetky operácie spracovania vykonávané pod ich dohľadom boli v súlade s nariadením.
   2.   Prevádzkovatelia najmä:

               a)

               oznámia vopred úradníkovi pre ochranu údajov akúkoľvek operáciu spracovania alebo súbor takýchto operácií určených na splnenie jediného účelu alebo niekoľkých súvisiacich účelov, ako aj akúkoľvek podstatnú zmenu v existujúcej operácii spracovania. V prípade operácií spracovania vykonaných pred tým, ako 1. februára 2001 nariadenie nadobudlo účinnosť, prevádzkovateľ to bezodkladne oznámi;

               b)

               pomáhajú úradníkovi pre ochranu údajov a Európskemu dozornému úradníkovi pre ochranu údajov pri vykonávaní ich zodpovedajúcich služobných povinností najmä tak, že im poskytujú informácie ako odpovede na ich žiadosti najneskôr do tridsiatich dní;

               c)

               vykonávajú zodpovedajúce technické a organizačné opatrenia a vydávajú primerané pokyny zamestnancom GSR s cieľom zabezpečiť jednak dôvernosť pri spracovaní, ako aj úroveň bezpečnosti, ktorá by zodpovedala rizikám vyplývajúcim zo spracovania;

               d)

               v prípade potreby sa radia s úradníkom pre ochranu údajov o súlade operácií spracovania s nariadením, hlavne ak majú dôvod sa domnievať, že niektoré operácie spracovania sú nezlučiteľné s článkami 4 až 10 nariadenia. Môžu sa takisto radiť s úradníkom pre ochranu údajov a/alebo odborníkmi v oblasti bezpečnosti informačných technológií generálneho riaditeľstva A, ako aj s Bezpečnostným úradom a Úradom pre bezpečnosť informácií (INFOSEC) o otázkach týkajúcich sa dôvernosti operácií spracovania a o bezpečnostných opatreniach prijatých podľa článku 22 nariadenia.

         Článok 10
   Kontaktné osoby
   1.   Bez toho, aby boli dotknuté povinnosti úradníka pre ochranu údajov, kontaktná osoba:

               a)

               pomáha jej generálnemu riaditeľstvu alebo jednotke pri vedení zoznamu všetkých existujúcich operácií spracovania osobných údajov;

               b)

               pomáha jej generálnemu riaditeľstvu alebo jednotke pri určovaní príslušných prevádzkovateľov;

               c)

               má právo dostať od prevádzkovateľov a iných zamestnancov zodpovedajúce a potrebné informácie pre výkon jej administratívnych úloh v rámci jej generálneho riaditeľstva alebo jednotky, avšak bez toho, aby mala prístup k osobným údajom spracovávaným pod dohľadom prevádzkovateľa.

         2.   Bez toho, aby boli dotknuté povinnosti prevádzkovateľov, kontaktné osoby:

               a)

               pomáhajú prevádzkovateľom pri plnení ich povinností;

               b)

               v prípade potreby napomáhajú komunikácií medzi úradníkom pre ochranu údajov a prevádzkovateľmi.

         Článok 11
   Zamestnanci GSR
   1.   Všetci zamestnanci GSR sa podieľajú najmä na uplatňovaní pravidiel dôvernosti a bezpečnosti na spracovanie osobných údajov tak, ako sú ustanovené v článkoch 21 a 22 nariadenia. Žiaden zo zamestnancov GSR, ktorý má prístup k osobným údajom, ich nespracováva inak ako podľa pokynov od prevádzkovateľa ibaže to od neho vyžadujú vnútroštátne právne predpisy alebo právne predpisy spoločenstva.
   2.   Každý zamestnanec GSR môže podať sťažnosť u Európskeho dozorného úradníka pre ochranu údajov týkajúcu sa údajného porušenia ustanovení nariadenia upravujúceho spracovanie osobných údajov bez toho, aby postupoval úradnou cestou, v súlade s pravidlami stanovenými Európskym dozorným úradníkom pre ochranu údajov.
   Článok 12
   Dotknuté osoby
   1.   Okrem práva dotknutých osôb byť primerane informovaný o každom spracovaní osobných údajov, ktoré sa ich týkajú, v súlade s článkami 11 a 12 nariadenia, dotknuté osoby sa môžu obrátiť na dotknutého prevádzkovateľa, aby vykonával ich práva v súlade s článkami 13 až 19 nariadenia, ako je uvedené v oddieli 5 tohto rozhodnutia.
   2.   Bez toho, aby bol dotknutý akýkoľvek súdny opravný prostriedok, každá dotknutá osoba môže podať sťažnosť u Európskeho dozorného úradníka pre ochranu údajov, ak sa domnieva, že jej práva vyplývajúce z nariadenia boli porušené následkom spracovania jej osobných údajov Radou, ako je uvedené v pravidlách stanovených Európskym dozorným úradníkom pre ochranu údajov.
   3.   Nikto nesmie utrpieť ujmu z dôvodu sťažnosti podanej u Európskeho dozorného úradníka pre ochranu údajov alebo z dôvodu postúpenia veci do pozornosti úradníka pre ochranu údajov vo veci údajného porušenia ustanovení nariadenia.
   ODDIEL 4
   REGISTER OZNÁMENÝCH OPERÁCIÍ SPRACOVANIA
   Článok 13
   Oznamovací postup
   1.   Prevádzkovateľ oznamuje úradníkovi pre ochranu údajov všetky operácie spracovania osobných údajov na oznamovacom tlačive, ktoré je dostupné na intranetovej stránke GSR (ochrana údajov). Oznámenie sa pošle úradníkovi pre ochranu údajov elektronickou cestou. Potvrdenie o zaslanom oznámení sa posiela úradníkovi pre ochranu údajov formou oznámenia do desiatich pracovných dní. Keď úradník pre ochranu údajov dostane potvrdenie o zaslanom oznámení, uverejní ho v registri.
   2.   Oznámenie obsahuje všetky informácie uvedené v článku 25 ods. 2 nariadenia. Úradník pre ochranu údajov je bezodkladne oboznámený so všetkými zmenami, ktoré majú vplyv na tieto informácie.
   3.   Doplňujúce pravidlá a postupy týkajúce sa oznamovacieho postupu, ktorý musia prevádzkovatelia dodržiavať, sú súčasťou všeobecných odporúčaní vydaných úradníkom pre ochranu údajov.
   Článok 14
   Obsah a účel registra
   1.   Úradník pre ochranu údajov vedie register operácií spracovania osobných údajov, ktorý je založený na základe oznámení prijatých od prevádzkovateľov.
   2.   Register obsahuje minimálne informácie uvedené v článku 25 ods. 2 písm. a) až g) nariadenia. Avšak informácie zavedené úradníkom pre ochranu údajov do registra môžu byť výnimočne obmedzené, ak je to potrebné na zabezpečenie bezpečnosti osobitých operácií spracovania.
   3.   Register slúži ako zoznam operácií spracovania osobných údajov vykonaných v Rade. Poskytuje informácie dotknutým osobám a napomáha pri výkone ich práv stanovených v článkoch 13 až 19 nariadenia.
   Článok 15
   Prístup k registru
   1.   Úradník pre ochranu údajov prijme zodpovedajúce opatrenia s cieľom zabezpečiť, aby každá osoba mala prístup k registru buď priamo alebo nepriamo prostredníctvom Európskeho dozorného úradníka pre ochranu údajov. Úradník pre ochranu údajov najmä poskytuje informácie a pomoc osobám, ktoré majú záujem sa dozvedieť ako a kde sa môže podať žiadosť o prístup k registru.
   2.   Okrem prípadov, kde je udelený prístup on-line, sú žiadosti o prístup k registru podávané v akejkoľvek písomnej podobe, vrátane elektronickej, v jednom z jazykov uvedených v článku 314 zmluvy a dostatočne presným spôsobom, aby bolo umožnené úradníkovi pre ochranu údajov určiť príslušné operácie spracovania. Žiadateľovi je bezodkladne poslaná doručenka.
   3.   Pokiaľ žiadosť nie je dostatočne presná, úradník pre ochranu údajov požiada žiadateľa o upresnenie žiadosti, pričom mu ponúkne pomoc. V prípade, že sa žiadosť týka veľkého počtu operácií spracovania, úradník pre ochranu údajov môže neformálne so žiadateľom diskutovať s cieľom nájsť prijateľné riešenie.
   4.   Každá osoba si môže vyžiadať od úradníka pre ochranu údajov kópiu informácií o oznámených operáciách spracovania, ktoré sa nachádzajú v registri.
   ODDIEL 5
   POSTUP UMOŽŇUJÚCI DOTKNUTÝM OSOBÁM VYKONÁVAŤ ICH PRÁVA
   Článok 16
   Všeobecné ustanovenia
   1.   Práva dotknutých osôb uvedené v tomto oddieli môžu byť vykonávané len jednotlivcami, ktorých sa to týka a výnimočne v ich mene na základe riadneho udelenia povolenia. Žiadosti sa posielajú písomne dotknutému prevádzkovateľovi a ich kópia je odovzdaná úradníkovi pre ochranu údajov. V prípade potreby úradník pre ochranu údajov pomôže dotknutej osobe určiť dotknutého prevádzkovateľa. Úradník pre ochranu údajov dá k dispozícii náležité tlačivá. Prevádzkovatelia posúdia žiadosť len za podmienky, že tlačivo bolo vyplnené celé a totožnosť autora žiadosti bola náležite overená. Výkon práv dotknutými osobami je bezplatný.
   2.   Prevádzkovateľ zašle žiadateľovi doručenku do piatich pracovných dní od zaregistrovania žiadosti. Pokiaľ nie je ustanovené inak, prevádzkovateľ odpovie na žiadosť najneskôr do pätnástich pracovných dní od zaregistrovania žiadosti a buď jej vyhovie, alebo písomne uvedie dôvody, ktoré ho viedli k jej úplnému alebo čiastočnému zamietnutiu, najmä ak žiadateľ nie je považovaný za dotknutú osobu.
   3.   V prípade nezrovnalostí alebo jasného zneužitia výkonu práv dotknutou osobou, a ak dotknutá osoba tvrdí, že spracovanie bolo protiprávne, prevádzkovateľ sa musí poradiť o žiadosti s úradníkom pre ochranu údajov a/alebo odkázať dotknutú osobu na úradníka pre ochranu údajov, ktorý potom rozhodne o oprávnenosti žiadosti a zodpovedajúcom ďalšom pokračovaní.
   4.   Každá osoba, ktorej sa to týka, sa môže poradiť s úradníkom pre ochranu údajov ohľadne výkonu jej práv v konkrétnom prípade. Bez toho, aby bol dotknutý akýkoľvek súdny opravný prostriedok, každá dotknutá osoba môže podať sťažnosť u Európskeho dozorného úradníka pre ochranu údajov, ak sa domnieva, že jej práva vyplývajúce z nariadenia boli porušené následkom spracovania jej osobných údajov.
   Článok 17
   Právo prístupu
   Dotknutá osoba má právo získať od prevádzkovateľa, bez obmedzenia a kedykoľvek počas troch mesiacov od doručenia žiadosti, informácie uvedené v písmenách a) až d) článku 13 nariadenia buď nahliadnutím do týchto údajov priamo na mieste, alebo získaním kópie, vrátane, v prípade potreby, kópie v elektronickej podobe, v závislosti od želania žiadateľa.
   Článok 18
   Právo opravy
   Každá žiadosť o opravu nesprávnych alebo neúplných osobných údajov, ktorú predložila dotknutá osoba, upresní príslušné údaje ako aj opravy, ktoré sa majú vykonať. Prevádzkovateľ túto žiadosť bezodkladne vybaví.
   Článok 19
   Právo blokovania
   Prevádzkovateľ sa bezodkladne zaoberá každou žiadosťou na blokovanie údajov podľa článku 15 nariadenia. V žiadosti sa upresnia údaje, ktoré sa majú zablokovať, ako aj dôvody na ich zablokovanie. Prevádzkovateľ informuje dotknutú osobu, ktorá žiadosť podala pred tým, než sú údaje odblokované.
   Článok 20
   Právo výmazu
   Dotknutá osoba môže požiadať prevádzkovateľa, aby vymazal bezodkladne údaje v prípade protizákonného spracovania, najmä ak boli porušené ustanovenia článkov 4 až 10 nariadenia. V žiadosti upresní príslušné údaje a uvedie dôvody alebo dôkazy o protizákonnosti spracovania. Pri automatizovaných archivačných systémoch sa výmaz v zásade zabezpečí všetkými vhodnými technickými prostriedkami, čo vylučuje možnosť akéhokoľvek ďalšieho spracovania vymazaných údajov. Ak nie je výmaz možný z technických príčin, prevádzkovateľ po porade s úradníkom pre ochranu údajov a dotknutou osobou bezodkladne tieto údaje zablokuje.
   Článok 21
   Upovedomenie tretích strán
   Dotknutá osoba môže dosiahnuť od prevádzkovateľa, aby tretie strany, ktorým boli poskytnuté jej osobné údaje, boli vyrozumené o všetkých opravách, zablokovaniach alebo výmazoch, ku ktorým došlo na základe jej žiadosti, pokiaľ sa toto neukáže ako nemožné alebo nebude vyžadovať neúmerné úsilie.
   Článok 22
   Právo namietať
   Dotknutá osoba môže namietať proti spracovaniu údajov, ktoré sa jej týkajú, ako aj proti sprístupneniu alebo použitiu jej osobných údajov, v súlade s článkom 18 nariadenia. Vo svojej žiadosti upresní príslušné údaje a uvedie dôvody opodstatňujúce žiadosť. Ak je námietka opodstatnená, dané spracovanie už nesmie tieto údaje zahŕňať.
   Článok 23
   Automatizované individuálne rozhodnutia
   Dotknutá osoba má právo nebyť predmetom automatizovaných individuálnych rozhodnutí, ktoré sú uvedené v článku 19 nariadenia, pokiaľ rozhodnutie nie je výslovne povolené podľa vnútroštátnych právnych predpisov alebo právnych predpisov spoločenstva, alebo rozhodnutím Európskeho dozorného úradníka pre ochranu údajov zabezpečujúcim legitímne záujmy dotknutej osoby. V obidvoch prípadoch má dotknutá osoba možnosť vopred predložiť svoje stanovisko a poradiť sa s úradníkom pre ochranu údajov.
   Článok 24
   Výnimky a obmedzenia
   1.   Prevádzkovateľ môže obmedziť práva uvedené v článkoch 17 až 21 tohto rozhodnutia, ak legitímne dôvody, ktoré sú uvedené v článku 20 nariadenia, k tomu jasne oprávňujú. Okrem prípadov absolútnej nevyhnutnosti prevádzkovateľ sa najprv poradí s úradníkom pre ochranu údajov, ktorého stanovisko nie je pre orgán záväzné. Prevádzkovateľ bezodkladne odpovie na žiadosti týkajúce sa uplatňovania výnimiek alebo obmedzení na výkon práv a svoje rozhodnutie odôvodní.
   2.   Každá dotknutá osoba môže požiadať Európskeho dozorného úradníka pre ochranu údajov o uplatnenie článku 47 ods. 1 písm. c) nariadenia.
   ODDIEL 6
   POSTUP PRI VYŠETROVANÍ
   Článok 25
   Praktický postup
   1.   Žiadosti o vyšetrovanie sa adresujú úradníkovi pre ochranu údajov písomne na náležitom tlačive, ktoré úradník pre ochranu údajov dá k dispozícii. V prípade jasného zneužitia výkonu práva na žiadosť o vyšetrovanie, napríklad ak tá istá osoba podala rovnakú žiadosť len nedávno, úradník pre ochranu údajov nie je povinný vypracovať správu tejto osobe.
   2.   Do pätnástich dní od doručenia žiadosti pošle úradník pre ochranu údajov doručenku menovaciemu orgánu alebo osobe, ktorá ho vyšetrovaním poverila a overí, či sa má so žiadosťou nakladať ako s dôvernou žiadosťou.
   3.   Úradník pre ochranu údajov požiada prevádzkovateľa, ktorý je zodpovedný za príslušnú operáciu spracovania údajov, o písomné vyjadrenie k tejto záležitosti. Prevádzkovateľ odpovie úradníkovi pre ochranu údajov do pätnástich dní. Úradník pre ochranu údajov môže mať záujem o získanie doplňujúcich informácií od iných strán, ako je napríklad Bezpečnostný úrad a Úrad pre bezpečnosť informácií (INFOSEC) GSR. V prípade potreby môže požiadať právnu službu Rady o stanovisko k tejto záležitosti. Informácie alebo stanoviská sú poskytované úradníkovi pre ochranu údajov do tridsiatich dní.
   4.   Úradník pre ochranu údajov vypracuje správu pre menovací orgán alebo osobu, ktorá žiadosť podala, najneskôr do troch mesiacov od jej doručenia.
   ODDIEL 7
   ZÁVEREČNÉ USTANOVENIA
   Článok 26
   Účinnosť
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 13. septembra 2004

            Za Radu

            predseda

         B. R. BOT

      (1)  Ú. v. ES L 8, 12.1.2001, s. 1.

      (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

      (3)  Rozhodnutie Rady 2004/338/ES, Euratom z 22. marca 2004, ktorým sa prijíma rokovací poriadok Rady (Ú. v. EÚ L 106, 15.4.2004, s. 22).

      (4)  Rozhodnutie Rady 2001/264/ES z 19. marca 2001, ktorým sa prijímajú bezpečnostné predpisy Rady (Ú. v. ES L 101, 11.4.2001, s. 1). Rozhodnutie zmenené a doplnené rozhodnutím 2004/194/ES (Ú. v. EÚ L 63, 28.2.2004, s. 48).

      (5)  Rozhodnutie generálneho tajomníka Rady, vysokého splnomocnenca pre spoločnú zahraničnú a bezpečnostnú politiku z 25. júna 2001 o kódexe dobrého administratívneho správania pre Generálny sekretariát Rady Európskej únie a jeho zamestnancov pri ich profesionálnom styku s verejnosťou (Ú. v. ES C 189, 5.7.2001, s. 1).

      (6)  Ú. v. ES L 56, 4.3.1968, s. 1. Nariadenie naposledy zmenené a doplnené nariadením (ES, Euratom) č. 723/2004 (Ú. v. EÚ L 124, 27.4.2004, s. 1).

      (7)  Ú. v. ES L 248, 16.9.2002, s. 1.


title: 2010/447/CFSP: Rozhodnutie Rady 2010/447/SZBP z  11. augusta 2010 , ktorým sa predlžuje mandát osobitného zástupcu Európskej únie pre mierový proces na Blízkom východe

text:
               12.8.2010

               SK

               Úradný vestník Európskej únie

               L 211/39

         ROZHODNUTIE RADY 2010/447/SZBP
   z 11. augusta 2010,
   ktorým sa predlžuje mandát osobitného zástupcu Európskej únie pre mierový proces na Blízkom východe
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 21. júla 2003 prijala jednotnú akciu 2003/537/SZBP (1), ktorou sa pán Marc OTTE vymenúva za osobitného zástupcu Európskej únie (ďalej len „OZEÚ“) pre mierový proces na Blízkom východe.

               (2)

               Rada 22. februára 2010 prijala rozhodnutie 2010/107/SZBP (2), ktorým sa mandát OZEÚ predlžuje do 31. augusta 2010.

               (3)

               Mandát OZEÚ by sa mal predĺžiť do 28. februára 2011 alebo dovtedy, kým Rada na návrh vysokého predstaviteľa Únie pre zahraničné veci a bezpečnostnú politiku (ďalej len „VP“) nerozhodne o tom, že sa príslušné funkcie zodpovedajúce tým, ktoré stanovuje rozhodnutie 2010/107/SZBP, vytvorili v Európskej službe pre vonkajšiu činnosť, a mandát neukončí.

               (4)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky uvedené v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie 2010/107/SZBP sa týmto mení a dopĺňa takto:

               1.

               Článok 1 sa nahrádza takto:
               „Článok 1
               Osobitný zástupca Európskej únie
               Mandát pána Marca OTTEHO ako osobitného zástupcu Európskej únie (OZEÚ) pre mierový proces na Blízkom východe sa týmto predlžuje do 28. februára 2011 alebo dovtedy, kým Rada na návrh vysokého predstaviteľa nerozhodne o tom, že sa príslušné funkcie zodpovedajúce tým, ktoré stanovuje toto rozhodnutie, vytvorili v Európskej službe pre vonkajšiu činnosť, a mandát neukončí.“

               2.

               Článok 5 sa nahrádza takto:
               „Článok 5
               Financovanie
               1.   Referenčná suma určená na úhradu výdavkov spojených s mandátom OZEÚ v období od 1. marca 2010 do 31. augusta 2010 je 730 000 EUR.
               2.   Referenčná suma určená na úhradu výdavkov spojených s mandátom OZEÚ v období od 1. septembra 2010 do 28. februára 2011 je 585 000 EUR.
               3.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
               4.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.“

         Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 11. augusta 2010

            Za Radu

            predseda

         S. VANACKERE

      (1)  Ú. v. EÚ L 184, 23.7.2003, s. 45.

      (2)  Ú. v. EÚ L 46, 23.2.2010, s. 8.